कश्मीर के बारामूला में आतंकवादियों ने बैंक लूटा, सुरक्षा गार्ड घायल
हैजमैट सूट पहने तीन आतंकवादियों ने बृहस्पतिवार को जम्मू-कश्मीर के बारामूला जिले में स्थित एक बैंक की शाखा में लूट की वारदात को अंजाम दिया। इस दौरान शाखा में तैनात सुरक्षा गार्ड घायल हो गया।
श्रीनगर: हैजमैट सूट पहने तीन आतंकवादियों ने बृहस्पतिवार को जम्मू-कश्मीर के बारामूला जिले में स्थित एक बैंक की शाखा में लूट की वारदात को अंजाम दिया। इस दौरान शाखा में तैनात सुरक्षा गार्ड घायल हो गया। पुलिस के एक अधिकारी ने बताया कि पिस्तौल से लैस होकर आए आतंकवादियों ने उत्तर कश्मीर के पट्टन इलाके के खोर शेराबाद स्थित जम्मू-कश्मीर बैंक की शाखा में लूटपाट की।उन्होंने बताया, ‘‘बैंक शाखा के बाहर खड़े वाहन में सवार होकर लुटेरे फरार हो गए।’’ अधिकारी ने बताया कि आतंकवादी ने शाखा पर तैनात सुरक्षा गार्ड को भी घायल कर दिया है।अधिकारी ने बताया कि आतंकवादियों ने शाखा से छह लाख रुपये लूटे हैं। पुलिस ने मामला दर्ज कर लिया है और आतंकवादियों की तलाश जारी है।